Миломир Шайтош

**Миломир Шайтош** (* 6. юний 1960 - † 20. юлий  2025), длугорочни културни дїяч и активиста, предсидатель Управного одбору Дружтва Руснацох Нового Саду – Войводини, длугорочни член и хореоґраф Руского културного центра и програмер.

## Биоґрафия
Миломир Шайтош, народзени 6. юния 1960. року у Новим Садзе. Оцец Любомир и мац Евґения родз. Ковач. Миломир мал  младшу шестру Миряну.  Фахове музичне образованє здобул у Нїзшей - основней и Штреднєй музичней школи ''Исидор Баїч'' у Новим Садзе, як и на новосадскей Академиї уметносцох дзе му єден од професорох бул и Иван Ковач.

У Радио Новим Садзе з претаргнуцами робел од 1977. по 1986. рок перше гонорарно ище як штредньошколєц, познєйше и як стаємно заняти сотруднїк, a вец и як редактор. Робел на музичних емисийох як цо то *Одгуки з ровнїни* и *Мелодром*.

Вишколовал ше за програмера, та у тим фаху робел перше у самостойней аґенциї Compy Soft, a познєйше у компанийох як цо то JUGOINSPEKT и Електровойводина одкаль и пошол до пензиї.

Миломир Шайтош бул у малженстве зоз Наташу родз. Рускаї, вони мали два дзивки, Настасю и Татяну.

## Хореоґрафска кариєра
Од 1968. року по 1986. рок, як член КУД-а Максим Горки зоз Нового Саду, прешол шицки розвойни етапи фолкорного танєчнїка. На препорученє визначного професийного хореоґрафа Миодраґа Цветковича Баньца, участвовал на шицких 8 семестрох за фахове оспособйованє кадрох у обласци танєчно-фолклорней творчосци зоз окремним акцентом на виучованє историї танцох, народних костимох (ношнї/облєчива) и сценскей примени танцох.

Од 2003. року бул стаємни хореоґраф у РКЦ з Нового Саду, а у двох сезонох и хореоґраф у КПД Дюра Киш зоз Шиду. Поставел коло 15 авторски хореоґрафиї. Написал даскельо статї зоз обласци руского фолклору и фолклористики од хторих єдна обявена у предлуженьох у *Руским слове*, а єдна у мултилатералним проєкту *Русини/Руснаци/Ruthenians*.

Перше як член, а потим и як предсидатель Конґресней комисиї за културу Шветового Конґреса РРЛ, сотрудзовал зоз хореоґрафами визначних руских фолклорних ансамблох Горнїци. Длугорочне окремне сотруднїцтво зоз найвизначнєйшим руским фолклористом, етнолоґом и етномузиколоґом Иваном Чизмаром зоз Словацкей резултовало зоз уключованьом до пан-руского/русинского/лемковского проєкту твореня зборнїку-енциклопедиї руского/русинского/лемковского народного облєчива-ношнї цалого ареалу дзе жиє руски народ.

Влада АП Войводини го 2017. року меновала на функцию предсидателя Управного одбору Заводу за културу войводянских Руснацох и у тим периодзе участвовал у намаганьох же би Завод за културу войводянских Руснацох достал нови просториї у Улїци Матици Сербскей у Новим Садзе. 

Бул член Совиту за национални меншини и член Совиту за младих городу Нового Саду. Тиж так, бул у даскелїх мандатох член Националного совиту Руснацох. 

Миломир Шайтош бул заменїк предсидателя Рускей матки и предсидатель Новосадского городского одбору Рускей матки.

Як предсидатель Управного одбору Дружтва Руснацох Нового Саду – Войводини, участвовал у снованю фестивалу *Малих сценских формох* у Новим Садзе, фестивалу руских оркестрох *Мелодиї Руского двору* у Шидзе и фестивалу *Русин Филм фест* тиж так у Шидзе.

Бул и член актуалного зволаня Управного одбору Дружтва Руснацох Нового Саду –Войводини.

Вон цалого живота бул, у рамикох рускей култури и националносци, русински опредзелєни, почитовал и потримовал рускосц як основу еґзистенциї Руснацох у Войводини.

Миломир Шайтош  ше упокоєл 20. юлия  2025. року. Поховани є на теметове у Новим Садзе.

## Литература

* Миломир Шайтош (1960–2025), Руске слово, чис. 30, Нови Сад, 25. юлий 2025, б. 17.

## Вонкашнї вязи

* Зам, [Шайтош вибрани до Совиту за медзинационални одношеня](https://www.ruskeslovo.com/%d0%a8%d0%b0%d0%b9%d1%82%d0%be%d1%88-%d0%b2%d0%b8%d0%b1%d1%80%d0%b0%d0%bd%d0%b8-%d0%b4%d0%be-%d0%a1%d0%be%d0%b2%d0%b8%d1%82%d1%83-%d0%b7%d0%b0-%d0%bc%d0%b5%d0%b4%d0%b7%d0%b8%d0%bd%d0%b0%d1%86%d0%b8/ ), Рутенпрес, 3. октобер 2017. 

* Зам, Ришеня о розришеню и менованю нового Управного одбору Заводу за културу войводянских Руснацох, Рутенпрес, 20. юний 2017.

*  Održan "Rusin film fest" U Šidu, Рутенпрес, 9. октобар 2017. 

*  Подршка за три русинска друштва, Дневник, 2. август 2015. 

* Богдан Ґамбаль,   Миломір Шайтош – Руснак, ювілят,  lem.fm, 6. юний 2015. 

*  Rezolucia delegativ XI. Svitovoho kongresu Rusiniv/ Rusnakiv/ Lemkiv, Rusyn.sk, 29.06. 2011. 

* Peter Medviď,  Rusíni zasadali vo Svidníku. Na kandidujúcich vo voľbách do VÚC budú mať svoje požiadavky, Rusyn.sk, 25. 05. 2013. 

*   Члени Дружтва за руски язик, литературу и културу: Миломир Шайтош под числом 441, вебсайт Дружтва за руски язик, литературу и културу.  

*   Šajtoš Milomir Biznis, ФБ боки 

* Д. Сабо/В. Вуячич, Упокоєл ше Миломир Шайтош (1960–2025),  Рутенпрес, ruskeslovo.com, 21. юлий 2025

Катеґория:Руснаци у Сербиї
Катеґория:Новосадянє
Катеґория:Хореоґрафе
Катеґория:Активисти Рускей матки
Катеґория:Дїяче у култури
Катеґория:6. юний
Катеґория:Народзени 1960
Катеґория:Умарли 2025
Катеґория:20. юлий